REZOLUTË

PËR VLERËSIMIN E VEPRIMTARISË SË KOMISIONIT QENDROR
TË ZGJEDHJEVE PËR VITIN 2019


Kuvendi i Shqipërisë:
Pas shqyrtimit të raportit të Komisionit Qendror të Zgjedhjeve për veprimtarinë e vitit 2019 dhe duke mbajtur në konsideratë:
- eksperiencat e krijuara në zgjedhjet e kaluara për pushtetin vendor dhe efektet që prodhuan mungesat e regjistrimit të subjekteve zgjedhore;
- eksperiencat e deritanishme për identifikimin dhe gjetjen e subjekteve politike të regjistruara e për të cilat KQZ-ja ka në objekt shqyrtimin e pasqyrave financiare dhe kontrollin e financave;
- problematikat e zëvendësimit të vendeve të mbetura bosh për shkak të dorëheqjeve nga mandatet, apo vullnetit për mosmarrjen e mandatit sipas procedurave të Kodit Zgjedhor nga kandidatët pasues në listat shumemërore;
Konstaton se:
Edhe gjatë vitit 2019, për shkak të bojkotit të deklaruar nga subjekte politike, që kanë qenë historikisht subjekte zgjedhore, KQZ-ja u ndodh në situata të ngjashme me ato në të cilat u vu gjatë periudhës parazgjedhore për zgjedhjet për Kuvendin e vitit 2017;
KQZ-ja nuk ka arritur të plotësojë të gjitha rekomandimet e dhëna nga Kuvendi i Shqipërisë  në rezolutën “Për vlerësimin e veprimtarisë për vitin 2018”.
Kuvendi i Shqipërisë për sa më sipër, i kërkon Komisionit Qendror të Zgjedhjeve që gjatë vitit 2020, përveç kryerjes së detyrave funksionale të parashikuara nga Kodi Zgjedhor, të fokusohet edhe në këto drejtime: 
Të miratojë program pune të posaçëm për vitin në vazhdim duke konsideruar që viti në vazhdim nuk është vit zgjedhor dhe në këto kushte ai duhet t’i shërbejë institucionit dhe administratës për organizimin dhe plotësimin e veprimtarive që janë të pamundura në një vit zgjedhor.
Të përditësojë dhe përmbyllë databazën me të dhënat për shtetasit që në vite kanë qenë pjesë e administratës zgjedhore dhe në analizë të të dhënave të përpunojë relacion me konkluzionet përmbyllëse që dalin nga shqyrtimi i tyre, duke e trajtuar çështjen nga këndvështrimi historik i sjelljes politike të subjekteve zgjedhore gjatë proceseve zgjedhore;
Të zbatojë në praktikë rregullat e miratuara të kontrollit dhe verifikimit të shpenzimeve të financimeve të partive politike dhe fushatave elektorale.
Të vijojë zbatimin e drejtë dhe me referim në dispozitat ligjore të ligjit nr. 138/2015 “Për garantimin e integritetit të personave që zgjidhen, emërohen ose ushtrojnë funksione publike”.
Të miratojë Kodin Etik të institucionit në funksion edhe të përcaktimit të rregullave të përfaqësimit në publik të institucionit dhe të daljeve publike të anëtarëve të KQZ-së, në përputhje me Manualin e Monitorimit Vjetor dhe Periodik, të miratuar me vendim Kuvendi.

Miratuar në datën 21.5.2020

